Hoe om nie ‘n ander Christen tereg te wys nie - www.bybelkennis.co.za
In ‘n vorige blog het ons na Kerkdissipline gekyk. Frank Viola skryf nou oor hoe om nie ‘n medegelowige tereg te wys nie. Dikwels doen ons meer skade as goed met ons teregwysings. ‘n Verontregte broer is ontoegankliker as ‘n vestingstad; rusie is soos die sluitbalk van ‘n fort (Spreuke 18:19). Daar is verskeie dinge wat ons moet oorweeg voor ons ‘n medegelowige teregwys:
Moet nooit op tweedehandse inligting vertrou nie. Om jou oordeel op een kant van die storie te baseer, is verkeerd.
Net omdat jy iemand se foute raaksien, gee jou nie die reg om dit uit te wys en reg te stel nie. Die Bybel praat nie foutvindery goed nie.
Baie Christene het al seergekry omdat iemand hulle op ‘n manier wat teenstrydig met Jesus Christus s’n was, tereggewys het.
As jy iemand sonder genade teregwys, sal jy sekerlik ‘n vriend verloor.
Jou geestelike instinkte sal jou lei oor hoe om die oortreding te hanteer. Een manier is om dit te aanvaar (Julle moet julle nie teen ‘n kwaadwillige mens verset nie. As iemand jou op die regterwang slaan, draai ook die ander wang na hom toe – Matteus 5:39). ‘n Ander metode is om hom alleen en in ‘n gees van sagmoedigheid reg te help (Galasiërs 6:1). Soms is dit van waarde om ‘n bemiddelaar te kry (1 Korintiërs 6:1 – 6).
Soms wys Christene ander tereg as dit nie nodige is nie; soms laat ons probleme wat teregwysing nodig het, verbygaan. Beide benaderings kan baie nadelige gevolge hê.
As ‘n medegelowige iets doen wat jou net ongemaklik laat voel, dink weer voordat jy hom teregwys.
As jou broer verkeerd opgetree het teen jou, gaan wys hom tereg waar julle eenkant alleen is (Matteus 18:15).
Vra jouself eers sekere vra voor jy iemand teregwys: Is dit die plek om dit te doen? Het ek ‘n persoonlike verhouding met hom? Reageer ek uit trots of omdat ek kwaad is of ‘n ander duister motief? Het ek vir die persoon gebid en gevra dat God hom herstel? Hoe sou ek tereggewys wil word as ek teregwysing nodig het?
Wees bewus daarvan dat jy, net soos daardie persoon, oordeel en teregwysing verdien. “Christians get very angry toward other Christians who sin differently than they do” (Philip Yancey)
As jy nie voor die kruis gebuig het nie, kan die Bybel ‘n baie gevaarlike instrument wees.
As jou teregwysing van jou broer/suster hulle meer seermaak as vir jou, het jy waarskynlik dit nie in Christus gedoen nie.
Broers, as iemand in die een of ander sonde val, moet julle wat julle deur die Gees laat lei, so iemand in ‘n gees van sagmoedigheid reghelp. En pas op: jy kan self ook in versoeking kom (Galasiërs 6:1).
Elke mens moet maar te gewillig wees om te luister, nie te gou praat nie, en nie gou kwaad word nie (Jakobus 1:19).
As ons ons medegelowiges moet teregwys, laat ons dit doen soos Christus dit sou gedoen het.